Official Journal C 023 , 23/01/1997 P. 0003 - 0009



Avviż tal-Kummissjoni dwar ir-regoli interni tal-proċedura li tipproċessa t-talbiet għall-aċċess għall-fajl f'każi skond l-Artikoli 85 u 86 tat-Trattat KE, l-Artikoli 65 u 66 tat-Trattat KEFA u tar-Regolament tal-Kunsill (KEE) Nru 4064/89 (97/K23/03) (Test b'relevanza għaż-ŻEE) INTRODUZZJONI L-aċċess għall-fajl huwa stadju importanti tal-proċedura fil-każi kontenzjużi kollha ta' kompetizzjoni (projbizzjonijiet b'multa jew mingħajrha, projbizzjonijiet ta' għaqdiet, tiċħid ta' ilmenti, eċċ). Il-kompitu tal-Kummissjoni f'dan il-qasam huwa li tirrikonċilja żewġ obbligazzjonijiet kuntrarji, speċifikament dak tas-salvagwardja tad-drittijiet tad-difiża u dak tal-protezzjoni ta' l-informazzjoni kunfidenzali li tikkonċerna d-ditti. L-għan ta' dan l-avviż huwa li jassigura kumpattibbilta bejn il-prattika amministrattiva preżenti fir-rigward ta' l-aċċess tal-fajl u l-ġurisprudenza tal-Qorti tal-Ġustizzja tal-Komunitajiet Ewropej u l-Qorti ta' Prim' Istanza, b'mod partikolari fil-każi "Soda-ash" [1]. Il-linja ta' kondotta għalhekk imniżżla tikkonċerna l-każi li jieħdu ħsieb xi lment fuq il-bażi ta' regoli ta' kompetizzjoni applikabbli għall-impriżi: l-Artikolu 85 u 86 tat-Trattat KE, ir-Regolament (KEE) Nru 4064/89 [2] (minn hawn ‘il quddiem imsejjaħ "ir-Regolament Inkorporat"), u l-Artikoli 65 u 66 tat-Trattat KEFA. L-aċċess għall-fajl, li huwa wieħed mis-salvagwardji proċedurali maħsuba għall-eżerċizzju effettiv tad-dritt li wieħed jinstema' [3] msemmi fl-Artikolu 19(1) u (2) tar-Regolament tal-Kunsill Nru 17 [4] u l-Artikolu 2 tar-Regolament tal-Kummissjoni Nru 99/63/KEE [5], kif ukoll fid-disposizzjonijiet korrispondenti tar-Regolamenti li jirregolaw l-applikazzjoni ta' l-Artikoli 85 u 86 fil-qasam tat-trasport, għandu jkun irranġat fil-każi kollha li jinvolvu deċiżjonijiet dwar ksur ta' liġijiet, deċiżjonijiet li jiċħdu l-ilmenti, deċiżjonijiet li jimponu miżuri interim u deċiżjonijiet adottati fuq il-bażi ta' l-Artikolu 15(6) tar-Regolament Nru 17. Il-linji gwida mniżżla hawntaħt, madankollu, essenzalment huma relatati mad-drittijiet ta' l-impriżi li huma s-suġġett f'investigazzjonijiet f'allegat ksur tal-liġi; m'humiex relatati mad-drittijiet tal-partijiet terzi, u speċifikament ma' min jilmenta. F'każi inkorporati, aċċess għall-fajl minn partijiet konċernati direttament huwa espressament provvdut fl-Artikolu 18(3) tar-Regolament Inkorporat u fl-Artikolu 13(3)(a) tar-Regolament (KE) Nru 3384/94 [6] ("ir-Regolament ta' Implimentazzjoni"). I. GĦAN U LIMITI TA' L-AĊĊESS GĦALL-FAJL Peress li l-għan li jkun provvdut aċċess għall-fajl huwa li jingħata ċans lid-destinatarji ta' dikjarazzjoni ta' oġġezzjoni li jesprimu l-veduti tagħhom dwar il-konklużjonijiet li tasal għalihom il-Kummissjoni, l-impriżi in kwistjoni għandhom ikollhom aċċess għad-dokumenti kollha li jiffurmaw il-"fajl" tal-Kummissjoni (DG IV), għajr il-kategoriji tad-dokumenti identifikati fil-ġudizzju Hercules [7], speċifikament is-sigrieti tan-negozju ta' impriżi oħra, dokumenti intern ital-Kummissjoni [8] u informazzjoni kunfidenzali oħra. Għaldaqstant mhux id-dokumenti kollha miġbura matul il-kors ta' investigazzjoni huma komunikabbli u għandha ssir distinzjoni bejn id-dokumenti mhux komunikabbli u dawk komunikabbli. A. Dokumenti mhux komunikabbli 1. Sigrieti tan-negozju Sigrieti tan-negozju jfissru informazzjoni (dokumenti jew partijiet minn dokumenti) li għaliha impriża partikolari tkun talbet protezzjoni bħala "sigriet tan-negozju", u li tkun rikonoxxuta b'dan il-mod mill-Kummissjoni. In-nuqqas ta' komunikabbilta ta' din l-informazzjoni hija maħsuba biex tipproteġi l-interess leġittimu ta' l-intrapriżi biex tevita li partijiet terzi jiksbu informazzjoni strateġika dwar l-interessi essenzali tagħhom u dwar l-operazzjoni jew l-iżvilupp tan-negozju tagħhom [9]. Il-kriterji li jiddeterminaw x'jagħmel sigriet tan-negozju għadhom ma ġewx definiti b'mod sħiħ. Tista' ssir referenza, madankollu, għall-ġurisprudenza, b'mod speċjali għas-sentenzi Akzo u BAT u Reynolds [10], għall-kriterji użati fil-proċeduri ta' anti-dumping [11], u għad-deċiżjonijiet ta' l-Uffiċjal tas-Smigħ dwar is-suġġett. It-terminu "sigriet tan-negozju" għandu jkun interpretat fis-sens wiesgħa tiegħu: skond Akzo, ir-Regolament Nru 17 jitlob il-Kummissjoni biex tikkunsidra l-interess leġittmu ta' l-intrapriżi fil-protezzjoni tas-sigrieti tan-negozju tagħhom. Is-sigrieti tan-negozju m'għandhomx għalfejn ikunu protetti iktar meta jkunu magħrufa barra mid-ditta (jew grupp jew assoċjazzjoni ta' ditti) li jirrelataw magħha. Lanqas il-fatti m'għandhom jibqgħu sigrieti tan-negozju jekk, minħabba li jgħaddi ż-żmien jew minħabba xi raġuni oħra, ma jkunux għadhom kummerċjalment importanti. Meta sigrieti tan-negozju jipprovvdu evidenza ta' ksur tal-liġi jew jkollhom tendenza li jeżoneraw xi ditta, il-Kummissjoni għandha tirrikonċilja l-interess tal-protezzjoni ta' l-informazzjoni sensittiva, l-interess pubbliku li l-ksur tar-regoli tal-kompetizzjoni jkun terminat, u d-drittijiet tad-difiża. Dan jitlob evalwazzjoni ta': (i) ir-rilevanza ta' l-informazzjoni biex ikun determinat jekk il-ksur tar-regoli jkunx sar jew le; (ii) il-valur probatorju tagħha; (iii) jekk hix indispensabbli; (iv) il-grad ta' sensittivita involut (sa liema limitu l-isvelar ta' l-informazzjoni jista' jipperikola l-interessi tad-ditta?); (v) is-serjeta tal-ksur tar-regoli. Kull dokument għandu jkun evalwat b'mod individwali biex ikun determinat jekk il-ħtieġa li jkun svelat hix ikbar mill-ħsara li tista' tirriżulta mill-isvelar. 2. Dokumenti kunfidenzali Huwa wkoll neċessarju lit kun protetta informazzjoni li għaliha tkun intalbet il-kunfidenzalita. Din il-kategorija tinkludi informazzjoni li tagħmilha possibbli li jkunu identifikati l-fornituri ta' l-informazzjoni li jixtiequ jibqgħu anonimi għall-partijiet l-oħra, u ċertu tip ta' informazzjoni komunikata lill-Kummissjoni bil-kondizzjoni li tkun osservata l-kunfidenzalita, bħal dokumenti miksuba matul investigazzjoni li jiffurmaw parti mill-propjeta tad-ditta u li huma s-suġġett ta' talba biex ma jkunux svelati (bħal xi studju tas-suq kummissjonat mid-ditta u li jifforma parti mill-propjeta tagħha). Bħal fil-każ preċedenti (sigrieti tan-negozju), il-Kummissjoni għandha tirrikonċilja l-interess leġittmu tad-ditta fil-protezzjoni ta' l-assi tagħha, l-interess pubbliku li xi ksur tar-regoli tal-kompetizzjoni jkun terminat, u d-drittijiet tad-difiża. Is-sigrieti militari jagħmlu wkoll parti mill-kategorija "informazzjoni kunfidenzali oħra". Bħala regola, in-natura konfidenzali tad-dokumenti m'hix ostaklu għall-isvelar tagħhom [12] jekk l-informazzjoni in kwisjoni tkun neċessarja sabiex tagħti prova ta' allegat ksur ta' regoli ("dokumenti ta' akkuża"). 3. Dokumenti interni Id-dokumenti interni huma, min-natura tagħhom, mhux ix-xorta ta' evidenza li fuqha l-Kummissjoni tista' tiddependi fl-evalwazzjoni tagħha ta' każ. F'parti kbira huma jikkonsistu f'abbozzi, opinjonijiet u memoranda mid-dipartimenti konċernati u li jkollhom x'jaqsmu mal-proċeduri preżenti. Id-dipartimenti tal-Kummissjoni għandhom ikunu jistgħu jesprimu lilhom infushom liberament fi ħdan l-istituzzjoni tagħhom f'dak li jikkonċerna l-każijiet preżenti. L-isvelar ta' dokumenti bħal dawn jista' wkoll jipperikola is-segretezza tad-deliberazzjonijiet tal-Kummissjoni. Għandu, barra minnhekk, jissemma' li s-segretezza tal-proċedimenti hija protetta wkoll bil-kodiċi ta' kondotta dwar l-aċċess pubbliku għad-dokumenti tal-Kummissjoni u tal-Kunsill kif imniżżel fid-Deċiżjoni tal-Kummissjoni 94/90/KEFA, KE, Eurotom [13], kif emendata bid-Deċiżjoni 96/567/KEFA, KE, Eurotom [14] kif huma wkoll id-dokumenti interni relatati ma' spezzjonijiet u investigazzjonijiet u dawk li l-isvelar tagħhom jista' jipperikola l-protezzjoni tal-privatezza individwali, tas-sigrieti industrijali u tan-negozju jew il-kunfidenzalita mitluba minn persuna legali jew naturali. Dawn il-kunsiderazzjonijiet jiġġustifikaw in-nuqqas ta' svelar ta' din il-kategorija ta' dokumenti, li, fil-futur ikunu se jitpoġġew fil-fajl tad-dokumenti interni relatati mal-każi taħt investigazzjoni, li, bħala prinċipju, huwa inaċċessibbli (ara punt II.A.2). B. Dokumenti komunikabbli Id-dokumenti kollha li m'humiex meqjusa bħala "mhux komunikabbli" taħt il-kriterji msemmija hawnfuq huma aċċessibbli għall-partijiet konċernati. Għalhekk, l-aċċess għall-fajl m'hux limitat għal dokumenti li l-Kummissjoni tqis bħala "rilevanti" għad-drittijiet ta' difiża ta' intrapriża. Il-Kummissjoni ma tagħżilx dokumenti aċċessibbli sabiex tneħħi dawk li jistgħu ikunu rilevanti għad-difiża ta' intrapriża. Dan il-kunċett, diġa msemmi fis-sentenzi tal-Qorti ta' Prim' Istanza f'Hercules u Cimenteries CBR [15], kien ikkonfermat u żviluppat fil-każ Soda-ash, fejn il-Qorti ddikjarat li "fil-proċedimenti difiżi li għalihom jipprovvdi r-Regolament Nru 17 m'għandux ikun xogħol il-Kummissjoni biss li tiddeċiedi liema dokumenti huma għall-użu tad-difiża. … Il-Kummissjoni għandha tagħti l-opportunita lill-konsulenti ta' l-intrapriża konċernata li jeżaminaw dokumenti li jistgħu ikunu rilevanti sabiex il-valur probatorju għad-difiża jkun jista jiġi evalwat." (Każ T-30/91, paragrafu 81). Nota speċjali li tikkonċerna l-istudji: Għandu jkun enfasizzat il-fatt li l-istudji kummissjonati in konnessjoni mal-proċedimenti jew għal fajl speċifiku, kemm jekk użati direttament jew indirettament fil-proċedimenti, għandhom ikunu aċċessibbli irrispettivament mill-valur intrinsiku tagħhom. L-aċċess għandu jingħata mhux biss għar-riżultati ta' dak l-istudju (rapporti, statistika, eċċ), iżda wkoll għall-korrispondenza tal-Kummissjoni mal-kuntrattur, id-dettalji ta' l-offerta u l-metodoloġija ta' l-istudju [16]. Madankollu, l-korrispondenza relatata ma' l-aspetti finanzjarji ta' l-istudju u r-referenzi li jikkonċernaw il-kuntrattur għandhom jibqgħu konfidenzali fl-interess ta' dan ta' l-aħħar. II. PROĊEDURI GĦALL-IMPLIMENTAZZJON TA' L-AĊĊESS GĦALL-FAJL A. Proċedura preparatorja – Każi investigati skond l-Artikoli 85 u 86 1. Fajl ta' investigazzjoni 1.1. L-għoti lura ta' ċerti dokumenti wara ż-żjajjar ta' ispezzjoni Matul l-investigazzjonijiet tagħha skond l-Artikolu 14(2) u (3) tar-Regolament Nru 17, il-Kummissjoni tikseb numru konsiderevoli ta' dokumenti, li x'uħud minnhom, wara eżaminazzjoni dettaljata, juru li huma irrilevanti għall-każ in kwistjoni. Dokumenti bħal dawn huma normalment ritornati lura lid-ditta malajr kemm jista' jkun. 1.2. Talba għall-verżjoni mhux konfidenzali ta' dokument Sabiex ikun faċilitat l-aċċess għall-fajl fi stadju avvanzat fil-proċedimenti, l-intrapriżi konċernati se jkunu mitluba biex sistematikament: - jagħtu deskrizzjoni ta' l-informazzjoni (dokumenti jew partijiet ta' dokumenti) li huma jqisu bħala sigrieti tan-negozju u tad-dokumenti kunfidenzali li l-isvelar tagħhom jista' jagħmillhom ħsara, - isostnu bil-miktub it-talba tagħhom għall-kunfidenzalita, - jagħtu lill-Kummissjoni verżjoni mhux kunfidenzali tad-dokumenti kunfidenzali tagħhom (fejn siltiet kunfidenzali huma mħassra). Fir-rigward tad-dokumenti meħuda matul ispezzjoni (L-Artikolu 14(2) u (3)), it-talbiet isiru biss wara li l-ispetturi jkunu rritornaw lura mill-missjoni tagħhom. Meta impriża, bħala tweġiba għal talba mill-Kummissjoni, tafferma li l-informazzjoni fornuta hija kunfidenzali, il-proċedura li ġejja għandha tkun adottata: (a) f'dak l-istadju tal-proċedimenti, affermazzjonijiet ta' kunfidenzalita li ma' l-ewwel impressjoni jidhru ġustifikati ikunu aċċettati proviżorjament. Il-Kummissjoni tirriserva d-dritt, madankollu, li tikkonsidra l-fatt fi stadju iktar avvanzat tal-proċedimenti; (b) fejn ikun jidher b'mod ċar li t-talba għall-kunfidenzalita m'hix ġustifikata, per eżempju meta tkun relatata ma' dokument diġa pubblikat jew distribwit b'mod estensiv, jew meta tkun eċċessiva fejn tkun tkopri d-dokumenti kollha jew virtwalment kollha miksuba jew meta tkun mibgħuta mingħajr ebda ġustifikazzjoni plawsibbli, l-intrapriża konċernata tkun informata li l-Kummissjoni ma taqbilx ma' l-għan ta' kunfidenzalita li jkun ġie mitlub. Il-każ għandu jiġi kkunsidrat meta tkun saret l-evalwazzjoni finali ta' l-aċċessibbilta tad-dokumenti (ara hawntaħt). 1.3. Evalwazzjoni finali ta' l-aċċessibbilta tad-dokumenti Jista' jkun neċessarju li jingħata aċċess għal xi dokument lil xi intrapriżi oħra anke meta l-intrapriża li tkun ħarġitu toġġezzjona, jekk id-dokument iservi bħala bażi għad-deċiżjoni [17] jew jekk ikun b'mod ċar dokument ta' akkuża. Jekk intrapriża tiddikjara li dokument huwa kunfidenzali imma ma tressaqx verżjoni mhux kunfidenzali, il-proċedura li ġejja għandha tapplika: - l-intrapriża li titlob il-kunfidenzalita tkun ikkuntattjata mill-ġdid u mitluba verżjoni raġonevoli, koerenti u mhux kunfidenzali tad-dokument, - jekk l-intrapriża tkompli toġġezzjona l-isvelar ta' l-informazzjoni, id-dipartiment kompetenti għandhom japplikaw għand Uffiċjal tas-Smigħ, li jekk meħtieġ għandu jimplimenta il-proċedura li twassal għal deċiżjoni skond l-Artikolu 5(4) tad-Deċiżjoni tal-Kummissjoni 94/810/KEFA, KE tat-12 ta' Diċembru 1994 dwar it-termini ta' referenza ta' l-uffiċjali tas-smigħ fil-proċeduri ta' kompetizzjoni mressqa quddiem il-Kummissjoni [18]. L-intrapriża tkun infurmata b'ittra li l-Uffiċjal tas-Smigħ qed jeżamina l-kwistjoni. 1.4. Lista enumerattiva ta' dokumenti Għandha ssir lista enumerattiva ta' dokumenti skond il-prinċipji li ġejjin: (a) il-lista għandha tinkludi numerazzjoni mhux interrotta tal-paġni kollha tal-fajl ta' investigazzjoni u indikazzjoni (bl-użu ta' kodiċi ta' klassifikazzjoni) tal-grad ta' aċċessibbilta tad-dokument u tal-partijiet b'aċċess awtorizzat; (b) għandu jingħata kodiċi ta' aċċess lil kull dokument fil-lista: - dokument aċċessibbli - dokument parzjalment aċċessibbli - dokument mhux aċċessibbli; (ċ) il-kategorija ta' dokumenti kompletament mhux aċċessibbli essenzalment tikkonsisti minn dokumenti li jkun fihom "sigrieti tan-negozju" u dokumenti oħra kunfidenzali. Fid-dawl tal-ġurisprudenza "Soda-ash", il-lista se tinkludi taqsira li tagħti ċ-ċans li l-kontenut u s-suġġett tad-dokumenti jkunu identifikati, sabiex kull ditta li tkun talbet aċċess għal xi fajl tkun tista' tiddetermina b'għarfien sħiħ tal-fatti jekk id-dokumenti jistgħux ikunu rilevanti għad-difiża tagħha u sabiex tiddeċiedi titlobx l-aċċess minkejja dik il-klassifikazzjoni; (d) dokumenti aċċessibbli u parzjalment aċċessibbli ma jeħtiġux deskrizzjoni tal-kontenut tagħhom fil-lista peress li jistgħu jiġu konsultati "fiżikament" mid-ditti kollha, jew fil-verżjoni sħiħa jew fil-verżjoni mhux kunfidenzali tagħhom. F'dan l-aħħar każ, is-siltiet sensittivi biss huma mħassra b'tali mod li d-ditta li jkollha l-aċċess tkun tista' tiddetermina in-natura ta' l-informazzjoni mħassra (eż: il-qligħ). 2. Fajl tad-dokumenti interni relatati mal-każi preżenti Sabiex tkun simplifikata l-amministrazzjoni u mtejba l-effiċjenza, id-dokumenti interni, fil-futur, se jitpoġġew fil-fajl ta' dokumenti interni relatati ma' każi taħt investigazzjoni (mhux aċċessibbli) li jkun fihom id-dokumenti interni kollha f'ordni kronoloġika. Il-klassifikazzjoni f'din il-kategorija hija bla ħsara għall-kontroll ta' l-Uffiċjal ta' Smigħ, li jekk ikun neċessarju għandu jiċċertifika li l-karti ta' ġo fih inkunu "dokumenti interni". Dawn li ġejjin, per eżempju, se jkunu kunsidrati bħala dokumenti interni: (a) talb għal struzzjonijiet mogħtija lil, u struzzjonijiet riċevuti mingħand, superjuri fil-ġerarkija dwar it-trattament tal-każi; (b) konsultazzjonijiet ma' dipartimenti oħra tal-Kummissjoni dwar xi każ; [19]; (d) dokumenti ta' abbozzi u ta' xogħlijiet oħra; (e) kuntratti individwali ta' assistenza teknika (lingwi, informatika, eċċ.) relatati ma' aspett speċifiku ta' xi każ. B. Proċedura preparatorja – Każi eżaminati fi ħdan it-tifsira ta' Regolament Inkorporat 1. Miżuri komuni għall-proċedura preparatorja f'każi investigati skond l-Artikoli 85 u 86 (a) Għoti lura ta' ċerti dokumenti wara xi ispezzjoni L-ispezzjonijiet fuq il-post huma speċifikament previsti fl-Artikolu 13 tar-Regolament Inkorporat: f'każi bħal dawn, il-proċedura, msemmija f'punt II.A.1.1 għal każi eżaminati fuq il-bażi ta' l-Artikoli 85 u 86, hija applikabbli. (b) Lista enumerattiva ta' dokumenti Il-lista enumerattiva tad-dokumenti fil-fajl tal-Kummissjoni bil-kodiċi ta' aċċess għandha ssir skond il-kriterji mniżżla f'punt II.A.1.4. (ċ) Talba għal verżjoni mhux kunfidenzali ta' xi dokument Sabiex ikun faċilitat l-aċċess għal xi fajl, id-ditta li jkunu investigate se jkunu mitluba li: - jagħtu deskrizzjoni ta' l-informazzjoni (dokumenti jew partijiet ta' dokumenti) li huma jqisu bħala sigrieti tan-negozju u tad-dokumenti kunfidenzali li l-isvelar tagħhom jista' jkun ta' ħsara għalihom, - isostnu bil-kitba t-talba tagħhom għall-kunfidenzalita, - jagħtu lill-Kummissjoni verżjoni raġonevoli, koerenti u mhux kunfidenzali tad-dokumenti kunfidenzali tagħhom (fejn siltiet kunfidenzali huma mħassra). Din il-proċedura se tkun segwita fil-każi tat-II stadju (fejn il-Kummissjoni tibda proċedimenti fir-rigward tal-partijiet li jinnotifikaw) u fil-każi ta' l-I stadju (li jwasslu għal deċiżjoni tal-Kuummissjoni mingħajr il-bidu ta' proċedimenti). 2. Miżuri speċifiċi għal proċeduri preparatorji f'każi inkorporati (a) Proċedura sussegwenti fil-każi tat-II stadju Fil-każi tat-II stadju il-proċedura sussegwenti hija kif ġej. Meta xi ditta tafferma li d-dokumenti kollha jew partijiet minnhom li tkun ipprovvdiet huma sigrieti tan-negozju, għandhom jittieħdu l-passi li ġejjin: - jekk l-affermazzjoni tidher li hi ġustifikata, id-dokumenti jew partijiet mid-dokumenti konċernati għandhom jitqiesu bħala mhux aċċessibbli għal partijiet terzi, - jekk l-affermazzjoni ma tidhirx li hi ġustifikata, id-dipartiment kompetenti tal-Kummissjoni għandu jitlob lid-ditta, matul l-investigazzjoni u mhux iktar tard miż-żmien li fih tkun saret id-dikjarazzjoni ta' oġġezzjoni, biex tirrevedi l-posizzjoni tagħha. Id-ditta għandha jew tiddikjara bil-kitba liema dokumenti jew partijiet tad-dokumenti għandhom jitqiesu bħala kunfidenzali, jew tibgħat verżjoni mhux kunfidenzali tad-dokumenti. Jekk in-nuqqas ta' ftehim dwar il-limitu ta' kunfidenzalita jippersisti, id-dipartiment kompetenti għandu jirreferi l-kwistjoni lill-Uffiċjal tas-Smigħ, li jista' jekk meħtieġ jieħu d-deċiżjoni prevista fl-Artikolu 5(4) tad-Deċiżjoni 94/810/KEFA, KE. (b) Każi speċifiċi L-Artikolu 9(1) tar-Regolament Inkorporat jipprovvdi li ‘l-Kummissjoni tista', permezz ta' deċiżjoni notifikata mingħajr dewmien lill-intrapriżi konċernati… tirreferi konċentrazzjoni notifikata lill-awtoritajiet kompetenti ta' l-Istati Membri konċernati. Fil-kuntest ta' aċċess għall-fajl, il-partijiet konċernati għandhom, bħala regola ġenerali, jkunu jistgħu jaraw it-talba għar-referenza mill-awtorita nazzjonali, bl-eċċezzjoni ta' xi sigrieti tan-negozju jew ta' xi informazzjoni kunfidenzali li jista' jkollu. L-Artikolu 22(3) tar-Regolament Inkorporat jipprovvdi li "Jekk il-Kummissjoni ssib, fuq talba ta' xi Stat Membru, li xi konċentrazzjoni (…) li m'għandhiex dimensjoni tal-Komunità (…) toħloq jew issaħħaħ posizzjoni dominanti (…) tista' (…) tadotta id-deċiżjonijiet msemmija fit-tieni sottoparagrafu ta' l-Artikolu 8(2), (3) u (4)". Talbiet bħal dawn għandhom l-effett li jagħtu l-poter lill-Kummissjoni biex tieħu ħsieb l-għaqdiet li normalment kieku jaqgħu barra l-poteri ta' reviżjoni tagħha. Bl-istess mod, il-partijiet konċernati għandhom jingħataw id-dritt ta' aċċess għall-ittra ta' l-Istati Membri li titlob referenza, wara t-tħassir ta' xi sigrieti tan-negozju jew xi informazzjoni kunfidenzali oħra. C. Arranġanmenti prattiċI għall-aċċess għall-fajl 1. Regola ġenerali: aċċess permezz ta' konsultazzjoni fil-bini tal-Kummissjoni Id-ditti huma mistiedna li jeżaminaw il-fajls rilevanti fil-bini tal-Kummissjoni Jekk id-ditta tikkonsidra, fuq il-bażi tal-lista tad-dokumenti li tkun irċeviet, li teħtieġ ċerti dokumenti mhux aċċessibbli għad-difiża tagħha, tista' tagħmel talba raġonevoli lill-Uffiċjal tas-Smigħ għal dan il-għan [20]. 2. Jekk il-fajl ma jkunx kbir iżżejjed, madankollu, id-ditta għandha l-għażla li jew jintbagħulha d-dokumenti aċċessibbli kollha, għajr dawk li jkunu ntbagħtu diġa mad-dikjarazzjoni ta' oġġezzjoni jew ma' l-ittra tat-tiċħid ta' l-ilment, jew li tikkonsulta l-fajl fil-bini tal-Kummissjoni. Fir-rigward tal-każi ta' l-Artikolu 85 u 86, kontrarjament għal prattika komuni preċedenti, l-affermazzjoni ta' oġġezzjoni jew l-ittra ta' tiċħid se tkun fil-futur akkumpanjata biss bl-evidenza miġjuba u bid-dokumenti ċitati li fuqhom tkun ibbażata l-oġġezzjoni/it-tiċħid. Kull talba għall-aċċess magħmula qabel is-sottomissjoni tad-dikjarazzjoni ta' oġġezzjoni hija, bħala prinċipju, inammissibbli. D. Kwistjonijiet partikolari li jistgħu jinqalgħu in konnessjoni ma' ilmenti u proċeduri relatati ma' abbuż ta' posizzjoni dominanti (L-Artikoli 85 u 86) 1. Ilmenti Waqt li dawk li jilmentaw jistgħu ikunu involuti fil-proċedimenti, m'għandhomx ikollhom l-istess drittijiet u garanziji bħal dawk bl-allegat ksur tal-liġi. Id-dritt ta' dak li jagħmel l-ilment li jikkonsulta il-fajls m'għandux l-istess bażi bħad-drittijiet ta' difiża ta' dawk li jagħmlu dikjarazzjoni ta' oġġezzjoni, u m'hemmx raġunijiet biex id-drittijiet ta' dak li jagħmel l-ilment jiġu trattati bħala ekwivalenti għal dawk li għalihom ikunu oġġezzjonaw id-ditti. Minkejja dan, wieħed li jagħmel ilment li jkun ġie infurmat bl-intenzjoni li l-ilment tiegħu ġie miċħud jista' jitlob aċċess għad-dokumenti li fuqhom il-Kummissjoni tkun ibbażat il-posizzjoni tagħha. Dawk li jagħmlu l-ilmenti ma jistgħux, madankollu, ikollhom aċċess għal xi informazzjoni kunfidenzali jew għal xi sigrieti tan-negozju oħra li jkunu propjeta tad-ditti li jkunu lmentaw dwarhom, jew ta' ditti ta' partijiet terzi, li l-Kummissjoni tkun kisbet matul l-investigazzjoni tagħha (L-Artikoli 11 u 14 tar-Regolament Nru 17). Ovvjament, hawnhekk huwa aktar meħtieġ li jkun rispettat il-prinċipju tal-kunfidenzalita peress li m'hawn l-ebda preżunzjoni ta' ksur tal-liġi. Skond is-sentenza mogħtija f'Fedetab [21], l-Artikolu 19(2) tar-Regolament Nru 17 jagħti d-dritt li jinstemgħu lil dawk li jilmentaw u mhux id-dritt li jirċievu informazzjoni kunfidenzali. 2. Proċeduri f'każi ta' abbuż ta' posizzjoni dominanti Il-kwistjoni ta' proċeduri f'każi ta' abbuż ta' posizzjoni dominanti kienet imsemmija mill-Qorti ta' Prim' Istanza u mill-Qorti tal-Ġustizzja fil-każ ta' l-Industriji BPB u British Gypsum v. il-Kummissjoni [22]. Bħala definizzjoni, ditti f'posizzjoni dominanti fis-suq jistgħu jeżerċitaw ammont konsiderevoli ta' pressjoni ekonomika u kummerċjali fuq il-kompetituri tagħhom jew fuq il-partners, konsumaturi jew fornituri tagħhom fin-negozju. Il-Qorti ta' Prim' Istanza u l-Qorti tal-Ġustizzja għalhekk għarfu l-leġittimita r-riluttanza tal-Kummissjoni għall-isvelar ta' ċerti ittri rċevuti minn konsumaturi tad-ditta li tkun investigata. Minkejja li hu valur għall-Kummissjoni li tagħti interpretazzjoni aħjar tas-suq konċernat, l-informazzjoni bl-ebda mod ma tikkostitwixxi evidenza ta' akkuża, u l-isvelar tagħha lid-ditta konċernata tista' faċilment tesponi lill-awturi għal riskju ta' miżuri ta' ritaljazzjoni. [1] Sentenza tal-Qorti ta' Prima Istanza fil-Każi T-30/91, Solvay v. il-Kummissjoni, T-36/91, ICI v. il-Kummissjoni, u T-37/91, ICI v. il-Kummissjoni (1995) ECR II-1775, II-1847 u II-1901. [2] ĠU L 395, tat-30.12.1989, p. 1, kif korrett fil-ĠU L 257, tal-21.9.1990, p. 13. [3] Sentenza tal-Qorti ta' Prim' Istanza fil-Każijiet Konġunti T-10, 11, 12 u 15/92, CBR u Oħrajn (1992) ECR II-2667, fil-paragrafu 38. [4] ĠU C 13, tal-21.2.1962, p. 204/62. [5] ĠU C 127, ta' l-20.8.1963, p. 2268/63. [6] ĠU L 377, tal-31.12.1994, p. 1. [7] Sentenza tal-Qorti ta' Prima Istanza fil-Każ T-7/89, Hercules Chemicals v. il-Kummissjoni (1991) ECR II-1711, paragrafu 54. [8] Dokumenti interni tal-Kummissjoni ma jiffurmawx parti mill-fajl ta' investigazzjoni u huma mpoġġija fil-fajl ta' dokumenti interni relatati mal-każ taħt investigazzjoni (ara punti I.A.3 u II.A.2 hawntaħt). [9] Per eżempju metodi għall-evalwazzjoni tal-manifattura u l-ispejjeż tad-distribuzzjoni, is-sigrieti u l-proċessi tal-produzzjoni, is-sorsi tal-provvista, il-kwantitajiet prodotti u mibjugħa, l-ishma tas-suq, il-listi tal-konsumaturi u tad-distributuri, l-impjanti tal-marketing, l-istruttura tal-prezz tal-produzzjoni, il-politika tal-bejgħ, u informazzjoni dwar l-organizzazzjoni interna tad-ditta. [10] Il-Każ 53/85, Akzo (1986) ECR 1965, paragrafi 24 sa 28, u paragrafu 28 b'mod partikolari f'pġ. 1991-1992. Il-Każi 142 u 156/84, BAT u Reynolds v. il-Kummissjoni (1987) ECR 4487, paragrafu 21. [11] Ordni tal-Qorti tat-30.3.1982 fil-Każ 236/81, Celanese v. il-Kummissjoni u l-Kunsill (1982) ECR 1183. [12] Hawnhekk għandha tkun segwita il-proċedura deskritta f'punt II.A.1.3. [13] ĠU L 46, tat-18.2.1994, p. 58. [14] ĠU L 247, tat-28.9.1996, p. 45. [15] Fil-paragrafu 54 ta' Hercules, msemmi fil-paragrafu 41 tas-sentenza ta' Cimenteries, il-Qorti ta' Prim' Istanza affermat li l-Kummissjoni għandha obbligu li tagħti aċċessibbilta lill-intrapriżi għad-dokumenti kollha, kemm favurhom jew le, li tkun kisbet matul l-investigazzjoni, għajr meta jkunu involuti s-sigrieti tan-negozju ta' intrapriżi oħra, id-dokumenti interni tal-Kummissjoni u informazzjoni kunfidenzali oħra. [16] B'riżultat ta' din id-disposizzjoni, huwa neċessarju, meta jsir kuntratt ta' studju, li tkun inkluża klawżola speċifika li tistipula li l-istudju u d-dokumenti rilevanti (il-metodoloġija, il-korrispondenza mal-Kummissjoni) jistgħu jkunu svelati mill-Kummissjoni lill-partijiet terzi. [17] Per eżempju, dokumenti li jgħinu biex ikun definit l-għan, it-tul u n-natura tal-ksur tal-liġi, l-identita tal-parteċipanti, il-ħsara lill-kompetizzjoni, il-kuntest ekonomiku, eċċ. [18] ĠU L 330, tal-21.12.1994, p. 67. [19] Jekk ma jkunx hemm ftehim bħal dan, l-istess prinċipju ta' kunfidenzalita garantita għandu jkun osservat. [20] Proċedura speċjali msemmija fid-Deċiżjoni 94/810/KEFA, KE. [21] Il-Każi 209-215 u 218/78, Fedetab (1980) ECR 3125, paragrafu 46. [22] Sentenza tal-Qorti ta' Prim' Istanza fil-Każ T-65/89, Industriji BPB u British Gypsum (1993) ECR II-389, u s-sentenza tal-Qorti tal-Ġustizzja fil-Każ C-310/93 P f'Industriji BPB u British Gypsum (1995) ECR I-865. --------------------------------------------------